述懷
作者：寇準
朝代：宋

paragraphs: 吾家嗣儒業，奕世盛冠裳。
桂籍冠倫輩，天下知聲光。
有才無其命，不得步玉堂。
余亦好古者，詩禮承餘芳。
赴義忘白刃，奮節凌秋霜。
垂衣遇聖主，射策遭時昌。
十九中高第，弱冠司國章。
棘寺陪法吏，奉使安殊方。
薄才難變俗，賤節惟勤王。
務簡忽興念，不覺心徬徨。
慈親違萬里，瘴雨悲南荒。
端居增浩歎，離恨銷剛腸。
木落多異感，蟬鳴非故鄉。
長思千萬乘，奉職昇周行。
步武親玉陛，獻納肩忠良。
功成自高退，散髮遊滄浪。